Bya Muwanga Kakooza
ABABAKA abakiikirira abavubuka mu palamenti basuubizza okusimbira ekkuuli emisolo emipya okuli ogw’amasomero g’obwanannyini, ogwa 'Mobile Money' n’ogwassiddwa ku bikozesebwa mu by’omulimi nga bagamba nti gigenda kuzza eggwanga emabega.
Ababaka okwabadde ssentebe w’ababaka abavubuka, Monica Amoding ne munne Gerald Karuhanga baabitegeezezza mu lukung’ana lwa bannamawulire mu Palamenti eegulo, lwe baayise okwogera ku misolo egyo.
Minisita w’ebyensimbi, Maria Kiwanuka ye yasomye bajeti y’omwaka gw’ebyensimbi 2014/2015 n'assaamu emisolo emipya gye yagambye nti gigenda kuyamba Uganda okweyimirizaawo mu kifo ky’okulowooleza mu kusabiriza Abazungu.
Wabula ababaka baagambye nti omusolo ogwassiddwa ku byeyambisibwa mu kulima okugeza enkumbi, ebijjumusa n’ebirala bigenda kwongera okukalubya eby’obulimi ng’ate bye biyimiriddeko enfuna y’abavubuka bangi mu Uganda naddala mu byalo.
Abavubuka era baawakanyizza emisolo ku kompyuta n’ebintu ebirala ebigwa mu kkowe eryo wamu n’omulala ku baggyayo ssente za 'Mobile Money' nga bagamba nti abavubuka be basinga okubyeyambisa n’olwekyo omusolo gugenda kubakosa.
Baawakanyizza omusolo ku masomero g’obwanannyini nga bagamba nti kugenda kwongeza ffiizi abazadde babinikibwe omugugu omunene okukira elubengo mju bulago!.
lug_Latn lug_Latn lug_Latn lug_Latn lug_Latn lug_Latn lug_Latn